มันนี่ทูเดย์
แต้มบัตรเครดิตจ่ายบิลออนไลน์
15 ม.ค. 2559

แต้มบัตรเครดิตจ่ายบิลออนไลน์
นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท (เอบีซี) เปิดเผยว่า หลังจากได้รับใบอนุญาตจากธนาคารแห่งประเทศไทย (ธปท.) บริษัทจะเปิดบริการใหม่ อี-เพย์เมนต์ ให้ลูกค้าชำระค่าบริการผ่านออนไลน์กว่า 100 รายการ เช่น ค่าน้ำ ค่าไฟ ค่าโทรศัพท์ ฯลฯ ซึ่งจะแตกต่างจากการชำระค่าบริการทั่วไป โดยผู้ถือบัตรเครดิตสามารถโอนคะแนนสะสมจากบัตรเครดิตทุกใบทั้งของตัวเองและคนใกล้ชิดมาไว้ในบัตร เอบีซี (ABC Card) เพื่อใช้ชำระเป็นค่าบริการต่างๆ โดยไม่ต้องใช้เงินสด ทำให้ง่าย สะดวกสบายและปลอดภัยมากขึ้น
ออมทรัพย์อั่งเปา
รายงานข่าวจากชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้ออกแคมเปญเงินฝากประจำและตั๋วสัญญาใช้เงิน “ออมทรัพย์รับอั่งเปา” ระยะเวลาฝาก 12 เดือน อัตราดอกเบี้ย 3.35-3.65% ระยะเวลาฝาก 24 เดือน ดอกเบี้ยอยู่ที่ 3.7-4% เริ่มตั้งแต่ 18 ม.ค.-29 ก.พ. 2559
จ่ายประกันสังคมผ่าน 7-11
นายโกวิท สัจจวิเศษ เลขาธิการสำนักงานประกันสังคม (สปส.) เปิดเผยว่า สปส.ร่วมกับกับบริษัท เคาน์เตอร์เซอร์วิส ลงนามบันทึกข้อตกลงในการรับเงินกองทุนเงินทดแทนผ่านเคาน์เตอร์เซอร์วิส (7-Eleven) โดยผู้ประกอบการจะเสียค่าธรรมเนียมรายการละ 10 บาท เริ่ม 11 ม.ค. 2559 เป็นต้นไป